b'\n_START_ARTICLE_\nKadaver\n_START_PARAGRAPH_\nEt kadaver eller \xc3\xa5tsel er skrotten av et d\xc3\xb8dt dyr som har begynt \xc3\xa5 g\xc3\xa5 i forr\xc3\xa5tnelse. Selv om uttrykket i prinsippet kan dekker alle d\xc3\xb8de dyr, brukes det fortrinnsvis om st\xc3\xb8rre virveldyr der volumet av kroppen er s\xc3\xa5 stort at det ikke \xc3\xb8yeblikkelig blir fjernet av andre dyr. Slike kadavre utgj\xc3\xb8r ofte mat for andre dyr, spesielt noen rovdyr og mange fugler._NEWLINE_Eksempler p\xc3\xa5 typiske \xc3\xa5tseletere er mange hundedyr, bj\xc3\xb8rner, m\xc3\xa5rdyr, villsvin og fugler, som gribber, kondorer, glenter og kr\xc3\xa5kefugler med flere. Kadavere tiltrekker seg ogs\xc3\xa5 mange insekter og sopper, spesielt biller i familien \xc3\xa5tselbiller og fluer som kj\xc3\xb8ttfluer, spyfluer med videre._NEWLINE_I havet er det s\xc3\xa6rlig krabber, slangestjerner og slim\xc3\xa5ler som livn\xc3\xa6rer seg som \xc3\xa5tseletere. Kadavre av store hvaler kan gi opphav til egne \xc3\xb8kosystemer p\xc3\xa5 havbunnen som g\xc3\xa5r gjennom en serie suksesjonsstadier, s\xc3\xa5kalte hvalfall.\n_START_SECTION_\nKadavre som jakt\xc3\xa5te\n_START_PARAGRAPH_\nKadavre eller deler av et kadaver brukes ogs\xc3\xa5 som \xc3\xa5te, for \xc3\xa5 lokke til seg dyr i den hensikt \xc3\xa5 fange, drepe eller utrydde det. Jaktformen kalles \xc3\xa5tejakt og skjer ofte fra et jaktt\xc3\xa5rn. Jaktformen er blant annet vanlig p\xc3\xa5 r\xc3\xb8drev, grevling og villsvin. I den grad utryddelse er m\xc3\xa5let, brukes gjerne et forgiftet kadaver eller \xc3\xa5te (gift\xc3\xa5te). Metoden treffer imidlertid ogs\xc3\xa5 \xc3\xa5tseletende arter utenfor m\xc3\xa5lgruppen, og er mange tilfeller en hoved\xc3\xa5rsak til at bestander av \xc3\xa5tseletende fugler, som for eksempel gribber, kondorer og glenter, har blitt kraftig redusert og i mange tilfeller er truet av lokal eller global utryddelse. Gift\xc3\xa5te er fortsatt brukt mange steder i verden. I Russland blant annet til \xc3\xa5 bekjempe utbredelsen av ulv.\n_START_SECTION_\nKadavre som smittekilder\n_START_PARAGRAPH_\nKadavre kan v\xc3\xa6re en alvorlig kilde til smitte og sykdom. S\xc3\xa6rlig kan kadavre i br\xc3\xb8nner og andre drikkevannskilder for\xc3\xa5rsake utbrudd av diar\xc3\xa9 og andre mage- og tarmsykdommer. Dyret kan ha d\xc3\xb8dd av en infeksjonssykdom, og bakteriene som bryter ned kadaveret produserer toksiner. De fleste sykdomsfremkallende bakterier d\xc3\xb8r raskt utenfor en levende kropp, men virus og toksiner utgj\xc3\xb8r en fare i lengre tid. Noen bakterier, som miltbrannbakterien, danner sporer som overlever i flere ti\xc3\xa5r._NEWLINE_Kadavre p\xc3\xa5 innmark blir fortrinnsvis destruert, s\xc3\xa6rlig kadavre av husdyr som kan spre smitte av miltbrann, kvegpest, munn- og klovsyke eller andre smittsomme dyresykdommer. Slike kadavre graves ned, brennes eller dekkes med kalk eller klorkalk. Under de store utbruddene av kugalskap i Storbritannia i 1990-\xc3\xa5rene, ble store mengder kadavre brent. I andre deler av verden er det vanlig \xc3\xa5 grave ned kadavre under husdyrepidemier.'